b'\n_START_ARTICLE_\nLars Myra\n_START_PARAGRAPH_\nLars Myra (k. 1712) oli kiert\xc3\xa4v\xc3\xa4 maalari. Syntym\xc3\xa4aikaa ei tiedet\xc3\xa4, mutta nimi esiintyy ensi kerran manttaaliluetteloissa 1687. H\xc3\xa4nen is\xc3\xa4ns\xc3\xa4 oli mestari Abraham Myra, jonka ty\xc3\xb6t\xc3\xa4 h\xc3\xa4n jatkoi._NEWLINE_Myra valmistui maalarinkis\xc3\xa4lliksi vuonna 1691, mink\xc3\xa4 j\xc3\xa4lkeen h\xc3\xa4n kunnosti esimerkiksi Turun tuomiokirkkoa. Maskun kirkossa on h\xc3\xa4nen maalaamansa Kaarle XI:n ja Ulriika Eleonoora vanhemman muotokuvat, joita aiemmin pidettiin Michael Cotteuksen t\xc3\xb6in\xc3\xa4. H\xc3\xa4nen tekemin\xc3\xa4\xc3\xa4n pidet\xc3\xa4\xc3\xa4n my\xc3\xb6s toista Maskun kirkossa olevaa muotokuvaparia, kirkkoherra Simon Vaccenlusta ja h\xc3\xa4nen vaimoaan Regina Reuteria esitt\xc3\xa4vi\xc3\xa4 maalauksia vuodelta 1709. Perni\xc3\xb6n kirkkoon h\xc3\xa4n on maalannut alttarilaitteen vuonna 1703.'